นศ.ทำพาร์ทไทม์ไม่มีสิทธิรับเงินเยียวยา5พัน เหตุไม่เข้าเกณฑ์ที่กำหนดไว้
กระทรวงการคลังแจง นักศึกษาทำงานพาร์ทไทม์ไม่มีสิทธิได้รับเงินเยียวยา 5,000 บาท เหตุไม่เข้าเกณฑ์ที่กำหนดไว้ ยืนยันผู้ที่มีคุณสมบัติตามเกณฑ์จะได้รับเงินทุกคน
29 มี.ค. 2563

นาย ลวรณ แสงสนิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง กล่าวตอบคำถามผู้สื่อข่าวระหว่างการแถลงข่าวของศูนย์บริหารสถานการณ์โควิด-19 (ศบค.) ที่ถามว่า นักศึกษาที่ทำงานพาร์ทไทม์ จะได้รับเงินเยียวยา 5,000 บาทตามาตรการของรัฐบาลหรือไม่
นาย ลวรณ กล่าวว่า กรณีเป็นนักศึกษา เมื่อลงทะเบียนและมีการตรวจสอบก็จะพบว่ามีสถานะเป็นนักศึกษา จึงไม่เข้าเกณฑ์ได้รับเงินเยียวยาจำนวน 5,000 บาท
ทั้งนี้หลังจากที่ประชาชนเข้าไปลงทะเบียนผ่านเว็บไซต์ www.เราไม่ทิ้งกัน.com  แล้ว จะได้รับ SMS ยืนยันว่าระบบได้รับข้อมูลการลงทะเบียน ซึ่งหลังจากนั้นจะต้องผ่านการคัดกรองตามระบบของกระทรวงการคลังว่าเข้าเกณฑ์ที่กำหนดไว้หรือไม่ หากเข้าเกณฑ์ก็จะได้รับเงินเยียวยาต่อไป
"ยืนยันว่าผู้ที่มีคุณสมบัติตามเกณฑ์จะได้รับเงินเยียวยา 5,000 บาทครบถ้วนทุกคน โดยกระบวนการคัดกรองผู้ลงทะเบียนจะใช้เวลาเร็วที่สุด 7 วันเป็นอย่างน้อย"
สำหรับคุณสมบัติของผู้มีสิทธิได้รับการชดเชยรายได้ตามมาตรการฯมีดังนี้
(1) เป็นผู้มีสัญชาติไทย
(2) เป็นผู้มีอายุ 18 ปีบริบูรณ์ขึ้นไป ณ วันลงทะเบียน
(3) เป็นแรงงาน ลูกจ้างชั่วคราว หรือผู้ประกอบอาชีพอิสระ ที่ไม่ได้อยู่ในระบบประกันสังคม
(4) ไม่เป็นข้าราชการ พนักงานราชการ พนักงาน หรือลูกจ้างในหน่วยงานของรัฐ หรือผู้รับบำนาญปกติหรือเบี้ยหวัดจากส่วนราชการ
(5) เป็นผู้ได้รับผลกระทบจากการแพร่ระบาดของไวรัสโคโรนา (COVID-19)
(6) มีบัญชีเงินฝากในสถาบันการเงินใดก็ได้ หรือมีบัญชี PROMPTPAY ที่ลงทะเบียนด้วยเลขประจำตัวประชาชน 13 หลัก
(7) ลงทะเบียนเข้าร่วมมาตรการฯ ผ่านเว็บไซต์ www.เราไม่ทิ้งกัน.com ตั้งแต่วันที่ 28 มีนาคม 2563 เป็นต้นไป